b'\n_START_ARTICLE_\nAl Gore\n_START_SECTION_\nBiografia\n_START_PARAGRAPH_\n\xc3\x89s fill del senador nord-americ\xc3\xa0 Al Gore, Sr. i de Pauline LaFon Gore. Va cr\xc3\xa9ixer a Carthage (Tennessee) i es va graduar en estudis governamentals a la Universitat Harvard l\'any 1969. Despr\xc3\xa9s de la seva graduaci\xc3\xb3, va ingressar en l\'Ex\xc3\xa8rcit nord-americ\xc3\xa0 i va complir el seu servei militar al Vietnam.\n_START_SECTION_\nCarrera pol\xc3\xadtica\n_START_PARAGRAPH_\nVa iniciar la seva carrera com a pol\xc3\xadtic l\'any 1976, quan va ser escollit congressista dem\xc3\xb2crata per l\'estat de Tennessee al Congr\xc3\xa9s dels Estats Units. Posteriorment l\'any 1984 fou escollit senador, c\xc3\xa0rrec en el qual fou reescollit el 1990. Anteriorment, per\xc3\xb2, l\'any 1988 present\xc3\xa0 la seva candidatura per a la nominaci\xc3\xb3 dem\xc3\xb2crata a la presid\xc3\xa8ncia d\'aquell mateix any, per\xc3\xb2 no tingu\xc3\xa9 \xc3\xa8xit.\n_START_SECTION_\nVice presid\xc3\xa8ncia Estats Units\n_START_PARAGRAPH_\nL\'any 1993 fou nomenat vicepresident dels Estats Units durant la presid\xc3\xa8ncia de Bill Clinton. Durant la seva estapa de govern es va negar a firmar el Protocol de Kyoto. L\'any 1999 va firmar el Pla Col\xc3\xb2mbia, pa\xc3\xads que utilitza de forma sistem\xc3\xa0tica la fumigaci\xc3\xb3 d\'\xc3\xa0rees amb glisofat (herbicida) a poblacions i plantacions de coca\xc3\xafna.\n_START_SECTION_\nEleccions per la presid\xc3\xa8ncia\n_START_PARAGRAPH_\nVa ser candidat pel Partit Dem\xc3\xb2crata a la Casa Blanca per a les eleccions de novembre de l\'any 2000, sent el candidat que m\xc3\xa9s vots va obtenir, lleugerament m\xc3\xa9s que George W. Bush i molt per davant de Ralph Nader i Pat Buchanan._NEWLINE_No obstant aix\xc3\xb2, el seu oponent republic\xc3\xa0, George W. Bush va guanyar en nombre de compromisaris. El fet decisiu per aconseguir aquests resultats fou que Bush va obtenir oficialment uns centenars m\xc3\xa9s de vots a l\'estat de Florida, estat clau per al recompte donat l\'estret marge dels resultats. La validesa d\'aquests resultats va ser molt discutida, entre altres motius perqu\xc3\xa8 en diverses taules es presentaven paperetes que propiciaven els equ\xc3\xadvocs, perqu\xc3\xa8 no es va permetre el vot a nombrosos ciutadans de Florida pels seus antecedents penals, i perqu\xc3\xa8 es van posar greus traves a votants el nom dels quals i cognoms coincidissin amb el dels ciutadans vetats pels seus antecedents. Malgrat tot, despr\xc3\xa9s d\'unes setmanes de successius recomptes i apel\xc2\xb7lacions judicials, Gore va desistir i va recon\xc3\xa8ixer Bush com guanyador._NEWLINE_Al setembre de 2002 va condemnar fortament la pol\xc3\xadtica de Bush a l\'Iraq, denominant-la "una distracci\xc3\xb3" i acusant Bush de danyar la imatge dels Estats Units a l\'estranger._NEWLINE_Despr\xc3\xa9s d\'aixecar una gran expectaci\xc3\xb3, no es va presentar a les prim\xc3\xa0ries dem\xc3\xb2crates de 2004, per\xc3\xb2 va donar suport a la candidatura fallida de Howard Dean.\n_START_SECTION_\nActivitat ecologista\n_START_PARAGRAPH_\nDespr\xc3\xa9s de perdre les eleccions de 2000 Gore es va convertir en professor de periodisme durant alguns mesos. Va treballar a la Middle Tennessee State University, tot i que m\xc3\xa9s tard tamb\xc3\xa9 va ser professor convidat a les universitats de Col\xc3\xb9mbia, la Fisk i la UCLA. Posteriorment va tornar a donar confer\xc3\xa8ncies sobre ecologia. Anteriorment, l\'any 1992, havia publicat Earth in the Balance: Ecology and Human Spirit, en el qual planteja una revoluci\xc3\xb3 ecol\xc3\xb2gica necess\xc3\xa0ria per al segle XXI. Posteriorment, Al Gore s\'ha transformat en un dels l\xc3\xadders ecol\xc3\xb2gics m\xc3\xa9s importants a nivell mundial._NEWLINE_L\'any 2005 va fundar la cadena de televisi\xc3\xb3 Current TV. L\'estiu de 2006 fou el narrador del documental An Inconvenient Truth ("Una veritat Inc\xc3\xb2moda"), que parla sobre l\'escalfament global i el canvi clim\xc3\xa0tic. Aquest documental es convert\xc3\xad amb un gran \xc3\xa8xit de p\xc3\xbablic a nivell internacional, guanyant dos premis Oscar de l\'Acad\xc3\xa8mia de les Arts i les Ci\xc3\xa8ncies Cinematogr\xc3\xa0fiques de Hollywood, durant el mes de mar\xc3\xa7 de 2007: el de millor documental i el de millor can\xc3\xa7\xc3\xb3 original, aquest \xc3\xbaltim pel tema I Need To Wake Up de Melissa Etheridge. Lluny de q\xc3\xbcestionar al consum estatunidenc i responsabilitzar a les empreses trasnacionals que el generen, el documental insta a emprendre un cam\xc3\xad de recerca d\'energies "netes" que reconfiguren el model de destrucci\xc3\xb3 del planeta._NEWLINE_Gore, ha recorregut el m\xc3\xb3n en una atape\xc3\xafda agenda de difusi\xc3\xb3 i divulgaci\xc3\xb3 sobre tema de l\'escalfament global, del qual se n\'ha fet part\xc3\xadcip i c\xc3\xa8lebre exponent gr\xc3\xa0cies a les seves innates capacitats de comunicador._NEWLINE_El juny de 2007 fou proclamat guanyador del Premi Pr\xc3\xadncep d\'Ast\xc3\xbaries de Cooperaci\xc3\xb3 Internacional, i el setembre del mateix any fou guardonat amb el Premi Nobel de la Pau, juntament amb el Grup Intergovernamental sobre el Canvi Clim\xc3\xa0tic, pels seus esfor\xc3\xa7os d\'obtenci\xc3\xb3 i difusi\xc3\xb3 d\'informacions sobre els canvis clim\xc3\xa0tics provocats per l\'home i per haver posat les bases per a prendre mesures necess\xc3\xa0ries en la lluita contra aquests canvis.'